Jong man weer in hof oor Stella-moordeXander Bylsma. Foto: Facebook Xander Bylsma (19), die jong man wat aangekla word van die moord op die vriendinne Sharnelle Hough (17) en Marna Engelbrecht (16) in hul koshuis op Stella, Noordwes, het Maandag weer vlugtig in die Vryburg-landdroshof verskyn. Sers. Tryphosa van Rooyen, woordvoerder van die Stella-polisie, het aan Maroela Media bevestig die saak is tot 28 September uitgestel vir verdere ondersoek. Bylsma bly in aanhouding nadat hy vroeër sy borgtogaansoek laat vaar het. Bylsma staan tereg op twee aanklagte van moord op Sharnelle, sy eksmeisie, en Marna, sy kleinniggie. Die twee vriendinne was op 25 Mei vanjaar alleen in die meisieskoshuis by die Hoërskool Stella toe hulle vermoor is. Die meisies, albei in gr. 11 by dié hoërskool, was veronderstel om Saterdagoggend die skoolbus te haal om sport op Koster te gaan kyk en het om dié rede met die skool gereël om in die koshuis oor te slaap terwyl die ander koshuismeisies vir die naweek huis toe was. Kapt. Charlize van der Linden, die voormalige polisiewoordvoerder van die Stella-polisie, het vroeër aan Maroela Media verduidelik die koshuis by die hoërskool is in twee vleuels verdeel, een vir seuns en een vir meisies. “Die seuns het in die koshuis oorgebly vir die volgende dag se sport, maar die twee meisies was alleen in hul gedeelte van die koshuis,” het Van der Linden gesê. “Die koshuismoeder was wel daar, maar sy beweer die meisies het haar versoek om die veiligheidshek vir hulle oop te laat aangesien hulle glo gewag het vir iemand om vir hulle klere te bring.” Sharnelle en Marna is Saterdag vermoedelik tussen 02:00 en 03:00 vermoor. Toe hulle nie die oggend die bus haal nie, het die koshuismoeder na hulle gaan soek en op Sharnelle se liggaam afgekom waar sy aan ŉ nylontou aan die trapreling hang. Die polisie is ontbied en Marna se liggaam is in die badkamer aangetref. Sy is moontlik verwurg en daar was ŉ handsakband om haar nek. Die polisie het aanvanklik ŉ geregtelike doodsondersoek van stapel gestuur om vas te stel of vuilspel betrokke was, maar dit is spoedig na moord verander. Die enigste verdagte tans in die ondersoek, Bylsma, is dieselfde dag by sy huis in Stella in hegtenis geneem. Bylsma en Sharnelle was voorheen in ŉ verhouding, maar het uitgemaak. Bylsma het op 28 Mei vir die eerste keer in die Vryburg-landdroshof verskyn. Marna Engelbrecht (links) en Sharnelle Hough. Foto: Via Facebook